《述九颂 其五 亮节》
宋代·程公许

萝门兮薜户，宛其姝兮静女。抚瑶瑟兮清歌，歌不绝兮如缕。

事君子兮岁几何，荠非甘兮檗非苦。金石兮贞心，恩深兮雨露。

艳半额兮姱倡，岂娥眉兮能妩。山之颠兮虎豹嗥，波汹汹兮蛟龙饕。

君欲行兮孰导，隐余思兮郁陶。愿一列兮无从，首倦栉兮频搔。

宝辂兮瑶辙，道阻兮积雪。君何志兮远游，危断绥兮惙惙。

岁冉冉兮将遒，蹇奚淹兮山椒。愕哕凤兮戾止，曰有诏兮汝谋。

日有食兮仍曜，景有晏兮复朝。苟荪薆兮弗谖，聊延伫兮中洲。

作者简介：程公许（？—1251），字季与，一字希颖，号沧州。南宋眉州眉山（今属四川）人，一说叙州宣化（今四川宜宾西北）人。嘉定进士。历官著作郎、起居郎，数论劾史嵩之。后迁中书舍人，进礼部侍郎，又论劾郑清之。屡遭排挤，官终权刑部尚书。有文才，今存《沧州尘缶编》。